钦定古今图书集成/理学汇编/学行典/第263卷 > 戴颙
## 钦定古今图书集成/理学汇编/学行典/第263卷 > 戴颙

按《宋书隐逸传》：“戴颙，字仲若，谯郡铚人也。父逵，兄勃
并隐遁有高名。颙年十六，遭父忧，几于毁灭，因此长
抱羸患，以父不仕，复修其业。父善琴书，颙并传之，凡
诸音律，皆能挥手。会稽剡县多名山，故世居剡下。颙
及兄勃，并受琴于父。父殁，所传之声，不忍复奏，各造
新弄勃五部，颙十五部，颙又制长弄一部，并传于世。”
中书令王绥常携宾客造之，勃等方进豆粥，绥曰：“闻
卿善琴，试欲一听。”不答，绥恨而去。桐庐县又多名山，
兄弟复共游之，因留居止。勃疾患，医药不给，颙谓勃
曰：“颙随兄得闲，非有心于默语。兄今疾笃，无可营疗，
颙当干禄以自济耳。”乃告。时求海虞令，事垂行而勃
卒，乃止。桐庐僻远，难以养疾，乃出居吴下。吴下士人
共为筑室，聚石引水，植林开涧，少时繁密，有若自然。
乃述庄周大旨，著《道遥论》，注《礼记·中庸》篇。三吴将守
及郡内衣冠，邀其同游野泽堪行，便往不为矫介，众
论以此多之。高祖命为太尉行参军，琅邪王司马属，
并不就。宋国初建，令曰：“前太尉参军戴颙、辟士韦元，
秉操幽遁，守志不渝”，宜加旌引，以弘止退。并可散骑
侍郎，在通直不起。太祖元嘉二年，诏曰：“新除通直散
骑侍郎戴颙、太子舍人宗炳，并志托丘园，自求衡、荜，
恬静之操，久而不渝。颙可国子博士，炳可通直散骑
侍郎。”东宫初建，又征太子中庶子，十五年征散骑常
侍，并不就。衡阳王义季镇京口，长史张邵与颙姻通，
迎来止黄鹄山。山北有竹林精舍，林涧甚美，颙憩于
此涧，义季亟从之游，颙服其野服，不改常度。为义季
鼓琴，并新声变曲，其三调《游弦》《广陵》《止息》之流，皆与
世异。太祖每欲见之，尝谓黄门侍郎张敷曰：“吾东巡
之日，当䜩戴公山也。”以其好音，长给正声伎一部，颙合《何尝》《白鹄》二声，以为一调，号为清旷。自汉世始有
佛像，形制未工，逵特善其事，颙亦参焉。宋世子铸丈
六铜像于瓦棺寺，既成，面恨瘦，工人不能治，乃迎颙
看之。颙曰：“非面瘦，乃臂胛肥耳。”既错减臂胛瘦，患即
除，无不叹服焉。十八年卒，时年六十四，无子。景阳山
成，颙已亡矣。上叹曰：“恨不得使戴颙观之。”